रायपुर. अखिल भारतीय आयुर्विज्ञान संस्थान (एम्स) में मरीजों की जांच पांच जून से शुरू होगी। एम्स प्रबंधन छह प्रमुख विभागों की ओपीडी एक साथ चालू कर रहा है। ओपीडी में आने वाले मरीजों की फिलहाल जांच कर सलाह दी जाएगी। तीन-चार महीने में वार्ड बनकर तैयार हो जाएंगे। उसके बाद मरीजों को भर्ती कर इलाज किया जाएगा।
एम्स में ओपीडी अस्पताल बिल्डिंग के एक हिस्से में शुरू की जाएगी। इसके लिए तैयारी कर ली गई है। 5 जून से स्त्री रोग, मनोरोग, शिशु रोग, सर्जरी, अस्थि रोग और मेडिसिन विभाग के मरीजों का परीक्षण होगा। एम्स के डायरेक्टर नितिन एम नागरकर ने संकेत दिए हैं कि तीन-चार महीने के भीतर ट्रॉमा सेंटर भी शुरू कर दिया जाएगा। उसके बाद इमरजेंसी में या हादसे के शिकार मरीजों का इलाज होने लगेगा।
राज्य में एक भी सरकारी सुपर स्पेशियालिटी अस्पताल नहीं है। ऐसी दशा में गंभीर बीमारी से पीड़ित मरीजों को मजबूरी में निजी अस्पतालों में जाना पड़ता है। एम्स जैसे अस्पताल न होने के कारण महानगरों में भी जाना लोगों की मजबूरी है। अब मरीजों के पास इलाज करवाने के लिए बेहतर विकल्प रहेगा। यानी यहां सभी तरह की गंभीर बीमारी का इलाज यहां हो सकेगा।
आंबेडकर अस्पताल पर घटेगा प्रेशर
एम्स की ओपीडी चालू होने के बाद आंबेडकर अस्पताल की ओपीडी से मरीजों का प्रेशर कम होने के संकेत हैं। अभी आंबेडकर अस्पताल की ओपीडी में औसतन 12 सौ मरीज रोज पहुंचते हैं। सोमवार-मंगलवार को यह संख्या और बढ़ जाती है। विशेषज्ञों का मानना है कि शहर वासियों के पास अभी कोई विकल्प नहीं है।
इस वजह से आंबेडकर अस्पताल में इतनी बड़ी संख्या में मरीज पहुंचते हैं। एम्स में ओपीडी चालू होने के बाद मरीजों के पास बेहतर विकल्प उपलब्ध हो जाएगा। इससे आंबेडकर अस्पताल में मरीजों की संख्या कम होगी। एम्स में वार्ड यानी आईपीडी चालू होने के बाद यहां भर्ती होने वाले मरीजों की संख्या पर भी असर पड़ेगा।
इस साल 50 सीटें बढ़ने के संकेत
एम्स में पिछले साल डॉक्टरी की 50 सीटों पर छात्रों को प्रवेश दिया गया था। आने वाले सत्र से 50 सीटें बढ़ने के संकेत हैं। यानी राज्य को 50 और डॉक्टर मिल जाएंगे, जो एम्स में ही सही, लेकिन मरीजों का इलाज तो करेंगे।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva